Bolsjoi-kunstenaar sterf in ongeluk op verhoogBolsjoi-teater (Foto: A. Savin via Wikimedia Commons) ŉ Kunstenaar van Rusland se legendariese Bolsjoi-teater is Saterdag dood in ŉ ongeluk op die verhoog tydens ŉ opera-uitvoering, het die Moskou-maatskappy gesê. Die voorval het plaasgevind tydens ŉ stelverandering in Sadko, ŉ 19de eeuse opera deur die Russiese komponis Nikolai Rimski-Korsakof. “Die vertoning is dadelik gestaak en die gehoor is gevra om die gebou te verlaat,” het ŉ woordvoerder van die teater aan Interfax-nuusagentskap gesê. Moskou se ondersoekende komitee het in ŉ verklaring gesê ondersoek word ingestel na die afsterwe van die 37-jarige Jefgeni Kulesj. Hy was deel van ŉ groep van 50 Bolsjoi-werknemers wat as ekstras op die verhoog verskyn saam met die sangers en dansers. Kulesj het aan sy beserings beswyk voor ŉ ambulans opgedaag het. ŉ Video van die voorval wys hoe ŉ stelverandering tydens die uitvoering plaasvind en een van die akteurs op die verhoog dan sy arms waai om hulp te roep. Interfax berig die kunstenaar is deur ŉ stuk van die dekor beseer tydens die stelverandering. Dit is nie die eerste tragedie wat Moskou se bekroonde teater tref nie. ŉ Senior violis is in 2013 dood nadat hy in die orkesbak geval het. Момент смены декораций в Большом театре, в результате чего погиб 37-летний актер Евгений Кулеш pic.twitter.com/cFDjy3cgI9 — Известия (@izvestia_ru) October 9, 2021